**Informasjon om skolesituasjonen de neste to ukene**

Skolen er stengt for elevene fra og med 12. mars kl. 18.00 til 26. mars kl. 18.00. Vi har, som dere har fått melding om, bedt elever om å hente bøker og PC-er siden vi fikk meldingen om stenging av skoler i hele landet kl. 14.00.

Selv om skolen er stengt, vil vi drive hjemmeundervisning gjennom digitale flater. Hjemmeundervisningen starter opp mandag 16. mars kl. **9.15.** Vi har utsatt alle utviklingssamtaler som skulle vært denne og neste uke.

Kontaktlærerne vil ha kontakt med sine elever daglig, skriftlig eller gjennom videolink i Teams og/eller i One Note. Det er lærerne som legger ut informasjon om hjemmearbeid i One Note. Derfor er det viktig at elevene restarter maskinen sin hver dag. Det er også viktig at lærerne har oversikt over elevene sine og vi ber derfor om at foresatte sender skole-sms som vanlig hvis eleven er forhindret fra å delta på hjemmeundervisningen.

Elevene kan samarbeide om oppgaver de får gjennom digitale flater, men vi fraråder at elever samles i grupper. Nå er det tida for å være hjemme og gjøre en dugnad for at smitten av Koronaviruset ikke skal ramme oss så hardt.

Her er en nærmere beskrivelse av hvordan digital hjemmeundervisningen vil bli:

**Digital hjemmeundervisning:**
Elever som ikke er syke (sykdom meldes på vanlig måte i SkoleSMS) skal gjennomføre digital hjemmeundervisning. Det vil foregå ved at elevene forholder seg til arbeidsplanen i OneNote som de er vant til. Planen er dynamisk og vil bli endret underveis i uka. Elevene skal følge vanlig timeplan. Det vil si at de skal jobbe med oppgaver og aktiviteter som tilsvarer de fagene elevene ville hatt på skolen samme dag.

**Digital hjemmeundervisning på Teams:**
Oppstart hver morgen (09:15 mandag og 08:45 resten av uka) og noen undervisningstimer kommer til å foregå som digital undervisning via Teams - hvor elevene deltar med lyd og bilde på PC hjemmefra. Dette er korte sesjoner som for eksempel å gå igjennom arbeidsplanen med elevene. Teams-undervisning vil være merket med rødt i timeplanen over. Elvene går inn i Teams > Velger Team (i indeksmenyen på høyre side i Teams) > 10A 19/20 > Generelt. Her skal de klikke på "Bli med i møte".

**Teams Chat- og veggfunksjon:**Det er også åpnet for chat-funksjonen i Teams. Den fungerer på samme måte som Messenger som de fleste er kjent med på mobilen. Her kan elever stille spørsmål raskt til lærer samarbeide med andre elever. Dette blir da et bedre alternativ til SkoleSMS for rask kommunikasjon. Det er fortsatt mulig å bruke mail og SkoleSMS som vanlig.

Felles beskjeder (utover det som står på arbeidsplanen i OneNote) vil bli lagt ut på «veggen» Teams. Det er samme sted hvor de «blir med» på et Teams klassemøte.

**Anbefaling til foresatte:**

* Be ungdommen deres laste ned Teams på mobilen og logg inn med skolebrukeren sin (brukernavn@v-man365.no Passord: elevens PC-passord). De er allerede logget inn på Teams med PCene sine, men ofte får de med seg beskjeder raskere på mobilen.
* Følg med på elevenes arbeidsplan i OneNote (den blir lagt ut der eleven vanligvis finner arbeidsplanen i løpet av helgen) – Den vil være dynamisk gjennom uken og kan bli endret.
* Minn elevene på at de er klare til oppstartsundervisning (hjemme) i Teams mandag 09:15.
* Be elevene restarte maskinen sin, ved å trykke «start på nytt»

Skulle noe være uklart kan dere ta kontakt med skolen eller kontaktlærerne.

Informasjon fra skolen vil framover bli gitt på vår hjemmeside og på Skole-sms.

Med vennlig hilsen

Ledelsen ved Borgheim ungdomsskole